-Suomen suurin poliittinen kupla ei ole vihervasemmistolaispunavuorelainen, vaan se on ihan perinteinen tulipunainen hakaniemeläinen kupla. Näin toteaa helsinkiläinen yrittäjä, Trainers’ Housen ja Razorfish Suomen entinen toimitusjohtaja Tuomo Luoma Puheenvuoron blogissaan.

Hän viittaa suomalaiseen ay-liikkeeseen.

-Globalisaatio ja digitalisaatio ovat muuttaneet maailman ja heittäneet meidät kansainvälisen kilpailun armoille. Perinteisen työväenluokan tilalle edunvalvonnan fokukseen olisi pitänyt nousta näiden uusien ilmiöiden ”uhrit”. Mutta ay-liike on viritetty valvomaan kansainvälistä kilpailukykyä sisäpoliittisella painostuksella ja vanhojen tovereiden ehdoilla, Luoma kirjoittaa.

Hän sanoo, ettei yleislakkokaan ”pysty pysäyttämään globalisaatiota eikä yksikään yritys saa lisäpisteitä kansainvälisessä kilpailussa laittamalla tarjouksen liitteeksi dokumentin työehtosopimuksien yleissitovuudesta”. Hän moittii Suomea myös laittomista lakoista ja sanoo ay-liikkeen toiminnan huonontavan koko maan kilpailukykyä entisestään.

-Ensin äänesti teollisuus jaloillaan ja siirsi yli 100 000 työpaikkaa maihin, joiden olosuhteissa yritykset voivat säilyttää kilpailukykynsä. Nyt äänestävät työntekijät ja pk-yritykset perässä. Suomesta on tulossa Euroopan maaseutua, jossa vähävaraista kansaa pomottaa muutama 70-luvulla työväenliikerokotuksen saanut järjestöjyrä.

Luoman mukaan tämän päivän globaalissa kilpailussa pärjäävät maat, jotka ovat onnistuneet ratkaisemaan kysymyksen siitä, millä tavalla kansalliset olosuhteet saadaan parhaiten sopeutettua kansainvälisen kilpailun haasteisiin.

-Jos muutos pitäisi aloittaa jostain, sen voisi aloittaa tunnustamalla tosiasiat. Mutta jos ay-liikkeen ja sitä komppaavien puolueiden johtajien retoriikassa vilisee lauseita tyyliin ”valtiovarainministeriön virkamiehet ja asiantuntijat olivat sitä mieltä, mutta minä olen toista mieltä ja teen päätökseni sen mukaan”, niin ennuste tulevaisuuteen on huono. Hyvin huono.